Stemme: Dit is Vrouemaand - Merlyn van der Rheede skryf: Bly getrou aan jouself! - Afrikaans.com
Stemme: Dit is Vrouemaand
Merlyn van der Rheede skryf: Bly getrou aan jouself!
Merlyn van der Rheede het vanjaar met haar spesifieke kundigheid en ervaring toegetree tot die Afrikaanse Taalraad-span as hul voorloper in die noorde van die land waar sy hul operasionele voetspoor uitbrei. Sy is bekend vir haar warm Afrikaanse hartlikheid en haar onblusbare liefde en passie vir haar moedertaal … Afrikaans. Lees meer oor haar hier.
Hou op om jou te bekommer oor hoeveel “likes” jy kry, wees liewer getrou aan jouself!
Internasionale Vrouedag word sedert die vroeë 1900’s wêreldwyd gevier, nie net om op die prestasies van vroue te fokus nie, maar ook om vir die gelyke regte van vroue te veg. Alhoewel ons sedertdien groot vordering gemaak het, bly geslagsongelykheid wêreldwyd steeds ’n groot probleem. Dit is ‘n globale neiging dat vroue, wat meer as die helfte van die bevolking uitmaak, steeds onderverteenwoordig is.
In Suid-Afrika word die maand Augustus as Nasionale Vrouemaand gevier en wod 9 Augustus spesifiek as Vrouedag uitgesonder – wanneer ons in Suid-Afrika hulde bring aan die ongeveer 20 000 vroue wat aan die 1956-optog na die Uniegebou in Pretoria deelgeneem het om protes aan te teken teen die land se paswette. Involge die Wet op Bevolkingsregistrasie is sommige Suid-Afrikaners as “swart” omskryf en moes hulle ‘n paspoort, die sogenaamde “pas”, dra om verstedeliking te beheer en migrerende arbeid gedurende die apartheidsera te bestuur.
Hierdie maand vier ons alle aspekte van vrouwees en wil ons hulde bring aan vroue, ongeag hul klas of ras. Vroue wat ongesiens dag na dag hul taak onvermoeid vervul. Hierdie vroue is ons helde omdat hulle ‘n verskil maak waar hulle hul ook al bevind. Die enkel mammas wat baie keer meer as een werk het om die pot aan die kook te hou, onderwyseresse wat die ekstra myl vir ander se kinders stap, verpleegsters, polisievroue, gemeenskapsaktiviste wat sóveel vir hul gemeenskappe doen… My lys is nimmereindigend. Daar is duisende vroue wat gebuk gaan onder moeilike omstandighede, maar wat dag na dag hul taak met grasie vervul en suksesvol uit eie reg is.
Ons as vroue moet die balans handhaaf tussen persoonlike ontwikkeling, kinders grootmaak, die huwelik en dan nog boonop kompeteer met mans om die korporatiewe leer te klim. Ons weet dat vroue ander uitdagings as mans het en dat daar juis daarom teen vroue gediskrimineer en hulle opsetlik uit die raadsaal gehou word. Desnieteenstaande het baie vroue op verskillende terreine sukses behaal. Vroue speel ‘n belangrike rol ter ondersteuning van huishoudings, om inkomste te genereer, om te sien na die algemene welstand van die gesin, en haar regmatige plek in die samelewing in te neem.
Die samelewing vereis van ons om op ‘n sekere manier op te tree, ‘n sekere voorkoms te hê, korrekte en suiwer taal te besig en aan ‘n sekere sosiale klas te behoort. Indien jy nie aan hierdie vereistes voldoen nie, is jy nie sosiaal aanvaarbaar vir sekere groepe nie. Dus, die armlastiges, die mindere onder ons, is die uitgeworpenes en word misken. Dis egter verblywend dat die stereotipes – dat vroue se plek in die kombuis is, en dat seuns slimmer as meisies is – stelselmatig afgebreek word. Ons sien dat meer en meer vroue dinge doen wat hulle nooit voorheen toegelaat was nie en dat vroue daagliks bewys dat hulle tot enigiets in staat is. Ons is dit eens met Michelle Obama wat sê: “Women and girls can be whatever they want. There is no limit to what we as women can accomplish.”
Ek dink dat vroue vanaf ’n jong ouderdom geïndoktrineer word om aangenaam, vriendelik en beleefd te wees, ongeag wat hulle toegesnou word. Wanneer ‘n vrou haar siening en mening ferm en selfgeldend oordra, word sy as aggressief afgemaak. In baie gevalle, wanneer mans die leiding en voortou neem, word hulle as leiers gesien, maar wanneer vroue dieselfde doen, is hulle baasspelerig! Vroue, laat jul stemme hoor!
Dit is belangrik om getrou aan jouself te wees en jou sê te sê. Nie almal gaan altyd van jou hou nie, maar dis heeltemal in orde. Sommiges sal sê dat jy te eerlik, baasspelerig of oordrewe is; leer om daarmee saam te leef. Ons as vroue, (in die meeste gevalle), is so gretig dat mense van ons moet hou, dat ons selfs bereid is om te verander en iemand te word wat ons nie is nie. Vergeet van die idee dat almal van jou moet hou en dat jy almal gelukkig moet hou, laat jou stem en jou mening hoor. Hou op om jou te kwel oor hoe ons samelewing van jou verwag om op te tree en leef voluit, net soos jy is en soos ons liewe Vader jou geskape het. Ontdek jou innerlike krag en jaag jou droom na.
Alhoewel dit in ons menslike natuur is om bemind te wees en om die vrede te bewaar, kan ons nie toelaat dat mense minder van ons dink net omdat ons vroue is nie. My ma, ‘n vrou met ’n sterk persoonlikheid wat nie nonsies van enigiemand vat nie, is my rolmodel. Sy het nooit self die kanse gehad wat die hedendaagse vroue het nie, maar maak steeds ‘n verskil in ander se lewens. Sy het my ook geleer om liefdevol te wees en om vir my medemens om te gee, maar dat ek nie moet toelaat dat mense my minderwaardig laat voel oor die kleur van my vel of oor my geslag nie.
Ons as vroue is almal gelyk, ongeag ons velkleur of status, ons staar almal dieselfde uitdagings in die gesig. Dit is nie asof die wêreld ‘n vreugdevolle, wonderlike plek vir ons is nie – ons moet nog steeds veg vir gelyke regte en teen geweld op verskillende vlakke. Dus, in plaas van jou te bekommer oor hoe jy oorkom, wees trots op jouself en wat jy tot dusver bereik het. Laat jou stem nooit stil raak nie, maar staan op en staan vas vir dit waaraan jy glo! Laat ons die voorbeeld en voetspoor van 1956 se vroue volg. “Wathint’ abafazi, wathint’ imbokodo”!